b"\n_START_ARTICLE_\nIlla de Meighen\n_START_SECTION_\nGeografia\n_START_PARAGRAPH_\nL'Illa de Meighen est\xc3\xa0 situada a l'oest de l'Illa d'Axel Heiberg, t\xc3\xa9 una superf\xc3\xadcie de 955\xc2\xa0km\xc2\xb2 i est\xc3\xa0 recoberta en part per un casquet glacial. L'illa est\xc3\xa0 permanentment envolatada de gel, i al nord-oest de la seva costa s'obre l'oce\xc3\xa0 \xc3\x80rtic._NEWLINE_T\xc3\xa9 poques illes al voltant: a uns 40\xc2\xa0km a l'oest hi ha la m\xc3\xa9s gran de les ve\xc3\xafnes, l'Illa d'Axel Heiberg; a sols 4\xc2\xa0km al nord, a trav\xc3\xa9s de l'Estret de Hose, hi ha una petita illa en forma de mitja lluna, l'illa Perley. Les Illes Fay s\xc3\xb3n quatre petites illes que es troben entre l'illa de Meighen i l'illa d'Axel Heiberg, al Canal de Sverdrup._NEWLINE_Les costes de l'illa s\xc3\xb3n planes, per\xc3\xb2 al centre hi ha una elevaci\xc3\xb3 formada per turons sempre coberts de gel, sent la m\xc3\xa0xima elevaci\xc3\xb3 260 metres. La superf\xc3\xadcie de l'illa \xc3\xa9s principalment de grava. Durant la primavera i l'estiu petits rierols alimentats per l'aigua del desgel flueixen cap a la costa.\n_START_SECTION_\nHist\xc3\xb2ria\n_START_PARAGRAPH_\nL'illa de Meighen fou descoberta el 1916 per Vilhjalmur Stefansson, sent una de les darreres illes \xc3\xa0rtiques en ser-ho, ja que est\xc3\xa0 cont\xc3\xadnuament envoltada per gel. Se li va donar el nom en honor a Arthur Meighen, Primer Ministre canadenc."